**ОБЯВА**

**за приемане на проектни предложения за предоставяне на**

**безвъзмездна финансова помощ от страна на Република България**

Министерство на външните работи на Република България чрез Посолството на Република България в Тбилиси, Грузия, обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2020 година.

**Приоритетните области и направления за изпълнение на проекти на територията на Грузия са:**

|  |
| --- |
| * Укрепване на демократичните институции, доброто управление и административния капацитет, включително по отношение на защитата на правата на човека; * Прилагане на европейските стандарти в областта на земеделието и безопасността на храните; * Подкрепа за качествено и приобщаващо образование, включително на децата с увреждания. |

**1. Цели и обхват на проектите:**

* Насърчаването на демократичните процеси на основата на ценностите на демокрацията и върховенството на закона;
* Изграждане на прозрачни, отговорни и стабилни институции на национално, регионално и местно ниво, гарантиращи висока степен на защита на правата на човека, като предпоставка за устойчиво и възходящо развитие;
* Изграждане на капацитет и техническа подкрепа и въвеждане на структури за устойчиво управление в земеделието и постигане на висока степен на стабилност и благоденствие;
* Гарантиране на качествено и достъпно образование, със специален акцент върху деца, маргинализирани и уязвими групи.

**2.   Целеви групи:**

* Държавна и местна администрация в Грузия;
* Представители на маргинализирани и уязвими групи, със специален акцент върху деца, младежи, етнически малцинства и пр.;
* Пенитенциарни институции – затвори, рехабилитационни центрове;
* Образователни институции – детски градини, училища, дневни центрове и пр.;
* Представители на неправителствени организации, допринасящи за реализацията на приоритетите и постигането на целите на българската „Помощ за развитие“.

**3.  Очаквани резултати:**

* Утвърждаване на доброто име и международния авторитет на Република България, разширяване на възможностите за трансфер на експертиза между Република България и Грузия чрез срещи на всички нива;
* Задълбочаване на взаимодействието между институциите на централно, регионално и местно ниво, вкл. с цел гарантиране на висока степен на защита на правата на човека;
* Повишаване на осведомеността на населението по теми като права на човека, възможности за тяхната защита и пр.
* Подобряване на социално-икономическото развитие и доброто управление, водещо към устойчиво и приобщаващо икономическо развитие;
* Намаляване на бедността и повишаване на благоденствието чрез създаване на социално значима инфраструктура;
* Възприемане и прилагане на добри практики и европейски стандарти в сферата на земеделието и устойчивото управление на селскостопанските ресурси.
* Повишаване на качеството и разширяване на достъпа до образование, вкл. и за най-уязвимите групи от населението;

**4. Допустими стойности на проектите:**

4.1. Минималната допустима стойност на проект е 5 000 лв.

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до 70 000 лв.;
* за проекти, чиято основна цел е извършване на ремонтни и/или строителни дейности - до 270 000 лв.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 1 март 2020 г. и не по-късен от 30 ноември 2020 г.

5.2. Изпълнението на проекта трябва да приключи не по-късно от 31 декември 2022 г.

**6. Допустими кандидати:**

* Първостепенни и второстепенни разпоредители с бюджет – юридически лица на Грузия;
* Международни и местни неправителствени организации;
* Общини и техни обединения;
* Образователни, здравни и социални институции;
* Международни хуманитарни организации.

Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие.

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**

- да са законосъобразни;

- да са извършени срещу необходимите разходооправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- осигуряване на видимостта на предоставената финансова помощ, съгласно получените указания.

**7.3.** **Примерни дейности, които могат да бъдат финансирани:**

|  |
| --- |
| * Разработване на нови/осъвременяване на съществуващи обучителни модули; * Организиране и провеждане на обучения за служителите от администрацията; * Провеждане на обучения по конкретни теми в български институции за обмен на добри практики и повишаване на квалификацията на служителите от администрацията; * Организиране и провеждане на семинари, форуми, конференции; * Разработване на изследвания и стратегии; * Дейности за повишаване на информираността за правата на гражданите; * Дейности за насърчаване на мултикултурния диалог и за ограничаване на расизма, ксенофобията, словото на омраза, дискриминацията и нетърпимостта в обществото; * Дейности за подобряване на диалога между неправителствените организации и местните, регионалните и националните власти; * Доставка на оборудване и материали, предназначени за училища, детски градини, домове за деца с увреждания и т.н. * Строителни работи за подобряване на училища, болници, детски градини, домове за деца с увреждания и т.н. |

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език: <https://www.mfa.bg/upload/37116/Формуляр%20F.doc>,

<https://www.mfa.bg/upload/37117/App_Form_Development_2019%20F.doc>

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството на Република България в Тбилиси може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

Проектните предложения с приложена документация към тях следва да се изпращат в срок **до 28 юни 2019 г.** по следните начини:

* По електронна поща на адрес [embassy.tbilisi@mfa.bg](mailto:embassy.tbilisi@mfa.bg) с копие до christiana.[christova@mfa.bg](mailto:christova@mfa.bg) и mbrankov@mfa.bg;
* По пощенски път на адрес: Embassy of the Republic of Bulgaria in Georgia, 15, Vakhtang Gorgasali Lane, 0105 Tbilisi, Georgia

**10. Допълнителна информация:**

Кандидатите се уведомяват за резултатите от оценяването до 10 работни дни от решението на компетентния орган. Посолството на Република България в Тбилиси няма задължение да информира кандидатите за основанията за одобрение или отхвърляне на постъпилите проектни предложения.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;

има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.

1. Виж Приложение 1 към обявата [↑](#footnote-ref-1)